ระเบียบกระทรวงแรงงานและสวัสดิการสังคม ว่าด้วยการเปลี่ยนผู้จัดการ พ.ศ. 2538
ระเบียบกระทรวงแรงงานและสวัสดิการสังคม
ระเบียบกระทรวงแรงงานและสวัสดิการสังคม
ว่าด้วยการเปลี่ยนผู้จัดการ
พ.ศ. ๒๕๓๘[๑]
 

อาศัยอำนาจตามความในมาตรา ๕
แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘
แก้ไขเพิ่มเติมโดยพระราชบัญญัติจัดหางานและคุ้มครองคนหางาน (ฉบับที่ ๒) พ.ศ. ๒๕๓๗
มาตรา ๑๓ แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘ และมาตรา ๔๗
แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘ แก้ไขเพิ่มเติมโดยพระราชบัญญัติจัดหางานและคุ้มครองคนหางาน
(ฉบับที่ ๒) พ.ศ. ๒๕๓๗ รัฐมนตรีว่าการกระทรวงแรงงานและสวัสดิการสังคมจึงวางระเบียบไว้
ดังต่อไปนี้

ข้อ ๑
ระเบียบนี้เรียกว่า ระเบียบกระทรวงแรงงานและสวัสดิการสังคม ว่าด้วยการเปลี่ยนผู้จัดการ
พ.ศ. ๒๕๓๘

ข้อ ๒
ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓
ให้ยกเลิกระเบียบกระทรวงมหาดไทยว่าด้วยการเปลี่ยนผู้จัดการ พ.ศ. ๒๕๒๙

ข้อ ๔
ผู้รับอนุญาตจัดหางานในประเทศซึ่งเป็นนิติบุคคล หรือผู้รับอนุญาตจัดหางานเพื่อไปทำงานในต่างประเทศ
ที่ประสงค์จะเปลี่ยนผู้จัดการ ให้ยื่นคำขอพร้อมด้วยหลักฐาน ตามแบบ จง. ๑๖
ท้ายระเบียบนี้ ต่อนายทะเบียนจัดหางานแห่งท้องที่ที่สำนักงานจัดหางานนั้นตั้งอยู่

ข้อ ๕
ในกรณีที่ผู้รับอนุญาตจัดหางานในประเทศเป็นผู้ยื่นคำขอเปลี่ยนผู้จัดการให้นายทะเบียนซึ่งได้รับคำขอตามข้อ
๔ สอบสวนว่าผู้จัดการนั้นมีคุณสมบัติและไม่มีลักษณะต้องห้ามตามมาตรา ๙ หรือไม่
เมื่อปรากฏว่าผู้จัดการนั้นมีคุณสมบัติครบถ้วนและไม่มีลักษณะต้องห้าม ให้นายทะเบียนอนุญาตให้เปลี่ยนผู้จัดการได้ในกรณีที่ผู้จัดการนั้นขาดคุณสมบัติหรือมีลักษณะต้องห้ามให้นายทะเบียนมีคำสั่งไม่อนุญาตให้เปลี่ยนผู้จัดการและแจ้งคำสั่งนั้นให้ผู้รับอนุญาตทราบ

ข้อ ๖
ในกรณีที่ผู้รับอนุญาตจัดหางานเพื่อไปทำงานในต่างประเทศเป็นผู้ยื่นคำขอเปลี่ยนผู้จัดการเมื่อนายทะเบียนแห่งท้องที่ที่สำนักงานจัดหางานตั้งอยู่ได้รับคำขอพร้อมด้วยหลักฐานตามข้อ
๔ แล้ว ให้นายทะเบียนนั้นสอบสวนว่า ผู้จัดการนั้นมีคุณสมบัติและไม่มีลักษณะต้องห้ามตามมาตรา
๙ หรือไม่ แล้วให้ทำความเห็นว่าควรอนุญาตหรือไม่อนุญาตให้เปลี่ยนผู้จัดการ และส่งคำขอพร้อมหลักฐานและความเห็นนั้นให้นายทะเบียนจัดหางานกลางเพื่อพิจารณาต่อไป
ให้นายทะเบียนจัดหางานกลางมีคำสั่งอนุญาตหรือไม่อนุญาตให้เปลี่ยนผู้จัดการ
และแจ้งคำสั่งนั้นให้ผู้รับอนุญาตจัดหางานทราบ
ในกรณีมีคำสั่งไม่อนุญาตให้แจ้งเหตุผลในคำสั่งด้วย


ประกาศ ณ วันที่ ๙ สิงหาคม พ.ศ. ๒๕๓๘
พิศาล มูลศาสตรสาทร
รัฐมนตรีว่าการกระทรวงแรงงานและสวัสดิการสังคม
[เอกสารแนบท้าย]

๑. คำขอเปลี่ยนผู้จัดการ (แบบ จง. ๑๖)

(ดูข้อมูลจากภาพกฎหมาย)
















โชติกานต์/ปรับปรุง
๒ มิถุนายน ๒๕๖๐








[๑]
ราชกิจจานุเบกษา เล่ม ๑๑๒/ตอนพิเศษ
๓๗ ง/หน้า ๕/๒๐ กันยายน ๒๕๓๘